I 2016 spilte Anita Hegerland inn noen av sine hits fra 70-tallet i nye versjoner som en markering av sitt 45-årsjubileum som artist i 2014. Hun spilte inn "Hvis jeg var en fugl" på norsk og tysk, "Mitt Sommarlov" på svensk og "Schön ist es auf der Welt zu sein" på tysk, denne gang i duett sammen med sin yngste datter Kaja Hegerland Loveband. Hun samarbeidet også med låtskrivere som norske Hanne Sørvaag og amerikanske Billy Burnette, gitaristen i Fleetwood Mac i åtte år og gitarist i John Fogerty band. Hanne Sørvaag ga henne låtene "Tell it like it is" og "The Riddle", og av Billy Burnette fikk hun låtene "Slow Motion Replay" og "Beautiful Catastrophe". Sistnevnte er tittelsporet på albumet. Denne melodien fremførte hun live i en Unplugged versjon i Berlin sammen med sin gitarist Espen Rogne på byens to største radiostasjoner Antenne Brandenburg og Radio Berlin 88.8 i september 2016.